Спорт хъыбархэр
Фридрайд
Iуащхьэмахуэ къапоплъэ
ФрирайдымкIэ урысей ассоциацэм и жэрдэмкIэ, Iуащхьэмахуэ щIыналъэм и администрацэр, «Эльбрус и курортхэр» ОАО-р, КъБР-м бгы-лыжэ спортымрэ сноубордымкIэ и федерацэр, «Чегет» пансионатыр, «Rossignol» компаниер я щIэгъэкъуэну, гъатхэпэм и 25-м щегъэжьауэ мэлыжьыхьым и 1 пщIондэ Iуащхьэмахуэ лъапэ щекIуэкIынущ фрирайдымкIэ Урысейм и «RUSSIAN BIGMOUNTAIN FREERIDE 2013» чемпионат зэIуха.
Зэхьэзэхуэм зэхуишэсынущ бгы-лыжэ, сноуборд лIэужьыгъуэхэм дихьэх спортсмен нэхъыфIу, щIэзыдзагъащIэхэу 100-м щIигъу. Абы хэтыну кърагъэблэгъащ Iуащхьэмахуэ лъапэ, Домбей, Къуэбыдэ (Красная Поляна), Кировск, Камчаткэ, Москва, Урысейм и нэгъуэщI щIыналъэхэм щыщ райдерхэр.
Командэхэр Iуащхьэмахуэ лъапэ щызэхуэсын щIадзэнущ гъатхэпэм и 25-м. Спортсменхэмрэ хьэщIэхэмрэ иригъэблэгъэнущ «Чегет» пансионатым.
Зэхьэзэхуэр щекIуэкIынущ Iуащхьэмахуэрэ Чегетрэ я егъэзыхыгъуэ нэхъ гугъухэм. А махуэхэм Iуащхьэмахуэ лъапэ дэкI кIапсэ гъуэгухэр хабзэм тету лэжьэнущ, зыгъэпсэхуакIуэхэм бгы-лыжэ гъуэгухэм къыщажыхьыну Iэмал яIэнущ.
ФрирайдымкIэ зэхьэзэхуэхэр Iуащхьэмахуэ лъапэ щокIуэкI 2000 гъэм щегъэжьауэ. Илъэс 15 и пэкIэ абы къыщежьащ Урысейм и экстремал бгы-лыжэ спорт лIэужьыгъуэр. Къэралым и фрирайдер цIэрыIуэхэр Iуащхьэмахуэ лъапэ и бгы-лыжэ спортсменхэрщ. НобэкIэ ахэр нэхъыбэу яхохьэ фрирайдымкIэ дунейпсо, урысейпсо зэхьэзэхуэ зэмылIэужьыгъуэхэм я судья гупхэм.
Тарим Алисэ.
БэнэкIэ хуит
Ярыгин Иван и цIэкIэ
ЩIышылэм и 25 — 27-хэм бэнэкIэ хуитымкIэ Красноярск щекIуэкIынущ Ярыгин Иван и цIэкIэ къызэрагъэпэща дунейпсо зэхьэзэхуэ. Урысейм и командэ къыхэхам хэту абы Къэбэрдей-Балъкъэрым и щIыхьыр щахъумэнущ ди спортсмениблым.
Ди къэралым и цIэкIэ зэхьэзэхуэм хэтынухэр яубзыхуащ. Апхуэдэ Iэмал иратащ 2012 гъэм екIуэкIа Урысей чемпионатым 1 — 5-нэ увыпIэхэр къыщызыхьахэм, Ярыгин Иван и щIыхькIэ къызэрагъэпэща зэпеуэм нэгъабэ ехъулIэныгъэ щызыIэрызыгъэхьахэм, 2012 гъэм зэхэта дунейпсо зэхьэзэхуэхэм, Урысей Кубокым щытекIуахэм, Урысейм и абсолютнэ чемпионатым щытекIуахэм, 2012 гъэм Урысейм пашэныгъэ къыщыхьынымкIэ ныбжьыщIэхэм я зэхьэзэхуэхэм и кIэух зэпеуэм пхыкIахэм, 2010 — 2011 гъэхэм екIуэкIа урысей чемпионатхэм, Урысейм пашэныгъэр къыщыхьынымкIэ зэпеуэхэм щытекIуахэм. Апхуэдэу зэпеуэм хэтыну Iэмал ягъуэтащ бэнэкIэмкIэ академиеу Миндиашвили Дмитрий и цIэр зезыхьэм и саугъэтыр зыIэрыгъэхьэным теухуауэ щIышылэм и 11 — 13-хэм Красноярск щекIуэкIа зэхьэзэхуэм и финалистхэм.
МахуищкIэ Красноярск щекIуэкIыну дунейпсо зэпеуэм хэтынухэм хагъэхьащ Къэбэрдей-Балъкъэрым и спортсменхэу ЛампIэжь Мулид (кг 66-рэ), Урыш Анзор (кг 84-рэ), Махуэ Билал (кг 120-рэ), Мэшэжь Расул (кг 55-рэ), Джэду Аниуар (кг 74-рэ), ЦIыпIынэ Альберт (кг 84-рэ), Мусукаев Исмэхьил (кг 55-рэ) сымэ.
Пщынокъуэ Залым,
КъБР-м спортымрэ туризмымкIэ и министерствэм и пресс-IуэхущIапIэ.
